**Høringssvar** fra Lokal-MED Randers Sundhedscenter til forslag til budget for 2020-2023.

Lokal-MED vil gerne gøre opmærksom på, at det udsendte forslag til budget indeholder drastiske besparelser på sundhedsområdet. Forslaget indeholder samtidigt 0,5 % besparelser og stopper Tjek Dit Helbred, Familieiværksætterne m.fl.

Sundhedsområdet oplever generelt en stigende efterspørgsel efter sundhedsydelser. Den samlede effekt af de foreslåede besparelser vil være markant færre sundhedsfremmende og rehabiliterende tilbud til borgerne, stigende ventetid og mere ulighed i sundhed.

Lokal-MED skal bemærke til de enkelte spareforslag:

**Rehabiliteringen af borgerne – lønsumsbesparelse på 176.000 kr. (spareforslag 45)**

I Rehabiliteringsenheden stiger antallet af henvisninger til kronikerforløb hvert år. Konsekvensen heraf er en aktuel ventetid på op til 8 måneder. En besparelse vil betyde endnu længere ventetid og en risiko for øgede udgifter til sundheds- og omsorgsydelser.

Lov om max 7 dages ventetid til genoptræning. En besparelse vil betyde, at ventetiden kan stige til over 7 dage, hvilket medfører nye udgifter til betaling af private leverandører.

**Tjek Dit Helbred – bevilling står til at udløbe i 2020 (3 mio. kr., jf. notat Oversigt henviste sager mv.)**

Sundhedsteamet gør opmærksom på, at: Ved ophør af Tjek dit Helbred, vil borgere i Randers Kommune få markant ringere mulighed for støtte til omlægning af livsstil vedrørende kost, rygning, alkohol, motion og mental sundhed. Randers Sundhedscenter vil derfor ikke kunne opfylde kravene fra Randers Kommunes Sundhedspolitik i forhold til Sundhedsfremme- og forebyggelse.

**Sundhedsplejen – FIV/Mini-FIV (1,5 mio. kr. inkl. PREP, jf. notat Oversigt henviste sager mv.)**

Sundhedsplejen har siden 2014 tilbudt Familieiværksætterkurset (FIV) til førstegangsfødende og Mini-FIV til sårbare, som har svært ved at passe ind på ordinære hold pga. angst, depressioner mv.

Midlerne til FIV står til at ophøre ved årets udgang. Hvis tilbuddet stoppes vil det betyde en markant forringelse af tilbuddet til førstegangsfamilier, herunder at spædbørn i modstrid med Sundhedsstyrelsen anbefalinger ikke ses af en sundhedsplejerske fra de er 2-3 mdr. til de er 8-10 mdr. Effekten kan blive øget kontakt til almen praksis, flere hospitalsindlæggelser og flere sager til myndighedsafdelingen.

I samme årrække har Sundhedsplejen sammen med PPR afviklet PREP parforholdskurser for par med børn, som har udfordringer i parforholdet. Der har været udbudt 5-6 kurser årligt.

Vores faglige anbefaling – hvis der ikke fremadrettet kan findes økonomi til begge tilbud – er, at FIV prioriteres over PREP.

**Sundhedsplejen – Overvægtsklinikken (300.000 kr., jf. notat Oversigt henviste sager mv.)**

Overvægt blandt børn har i en årrække været stigende. Overvægt i barndommen fortsætter ofte ind i voksenalderen, og er forbundet med stor risiko for en lang række livsstilssygdomme. Hertil er overvægt blandt børn også statistisk forbundet med dårligere trivsel, dårligere selvvurderet livskvalitet, større skolefravær og højere medicinforbrug.

Sundhedsplejen har de sidste 6-7 år haft stort fokus på overvægt og har etableret en velfungerende overvægtsklinik. Der er høj efterspørgsel på overvægtsbehandling og derfor pt. over et halvt års ventetid for nye børn. I dag er der et tilskud på 300.000 kr. pr. år til overvægtsklinikken, svarende til en kapacitet på 100 børn pr. år. I 2020 er der kun afsat 100.000 kr. og i 2021 ingen midler. Dette er megetbekymrende set i lyset af de store udfordringer, der er med overvægt i Randers Kommune.

På vegne af Lokal-MED

Tue Linderoth

Formand for Lokal-MED